Predlog SKLEP SVETA o pooblastitvi držav članic, da se na konferenci Združenih narodov o pogodbi o trgovini z orožjem (New York, od 2. do 27. julija 2012) pogajajo o vprašanjih, ki so v izključni pristojnosti Unije /* COM/2012/0241 final - 2012/0124 (NLE) */





OBRAZLOŽITVENI MEMORANDUM Konferenca Združenih narodov o pogodbi o trgovini z orožjem bo potekala v New Yorku od 2. do 27. julija 2012. Cilj konference je pravno zavezujoča pogodba o trgovini z orožjem za odgovornejšo zakonito trgovino s konvencionalnim orožjem, kar bi dosegli z določitvijo visokih skupnih mednarodnih standardov za urejanje mednarodnega prenosa orožja. Predvidena pogodba bo verjetno določala ukrepe (na primer izvozna ali uvozna dovoljenja), ki načeloma spadajo na področje uporabe skupne trgovinske politike Unije. V skladu z ustaljeno sodno prakso se takšni ukrepi ne umaknejo s področja uporabe skupne trgovinske politike in izključne pristojnosti Unije samo zato, ker država članica sprejme takšne ukrepe zaradi zaščite svoje nacionalne varnosti. Ker Uredba Sveta (ES) št. 260/2009 z dne 26. februarja 2009 o skupnih pravilih za uvoz in Uredba Sveta (ES) št. 1061/2009 z dne 19. oktobra 2009 o skupnih pravilih za izvoz pooblaščata države članice, da omejijo uvoz in izvoz, med drugim zaradi javne varnosti in morale, je treba zagotoviti, da bodo ukrepi, določeni v pogodbi, v skladu s pogoji takih pooblastil. Poleg tega je bilo v zadnjih 20 letih sprejetih več pravnih aktov EU, ki naj bi olajšali prenos konvencionalnega orožja in odpravili ovire pri njegovem prenosu na notranjem trgu ali urejali izvoz konvencionalnega orožja ter blaga z dvojno rabo v tretje države, in sicer: (a) Direktiva Sveta 91/477/EGS z dne 18. junija 1991 o nadzoru nabave in posedovanja orožja, kakor je bila spremenjena; (b) Direktiva Sveta 93/15/EGS z dne 5. aprila 1993 o usklajevanju določb v zvezi z dajanjem eksplozivov za civilno uporabo v promet in njihovim nadzorom, kakor je bila spremenjena; (c) Direktiva 2009/43/ES Evropskega Parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti, kakor je bila spremenjena; (d) Uredba (EU) št. 258/2012 Evropskega parlamenta in Sveta z dne 14. marca 2012 o izvajanju člena 10 Protokola Združenih narodov o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranem kriminalu (Protokol ZN o strelnem orožju), uvedbi izvoznih dovoljenj za strelno orožje, njegove sestavne dele in strelivo ter ukrepih glede njihovega uvoza in tranzita; (e) Uredba Sveta (ES) št. 428/2009 z dne 5. maja 2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo; (f) Direktiva 2009/81/ES Evropskega parlamenta in Sveta z dne 13. julija 2009 o usklajevanju postopkov za oddajo nekaterih naročil gradenj, blaga in storitev, ki jih oddajo naročniki na področju obrambe in varnosti. Zaradi zagotavljanja skladnosti prihodnje pogodbe o trgovini z orožjem z določbami direktiv 91/477/EGS, 93/15/ES ter 2009/43/ES v prihodnji pogodbi ne bi smelo biti določeno, da se prenos orožja in streliva med državami članicami oceni na podlagi dogovorjenih meril in odobri za vsak primer posebej. Če bi bila taka zahteva vključena v prihodnjo pogodbo o trgovini z orožjem, države članice pogodbenice take pogodbe ne bi mogle uporabljati pri trgovini z orožjem znotraj EU, ne da bi pri tem kršile pravo EU. Zaradi zagotavljanja skladnosti prihodnje pogodbe o trgovini z orožjem z določbami Uredbe (EU) št. 258/2012 bi morala biti prihodnja pogodba v skladu z načelom Protokola ZN o strelnem orožju in zlasti člena 10. V skladu s slednjim se strelno orožje in z njim povezani predmeti ne bi smeli prenašati med državami brez vednosti in privolitve vseh vpletenih držav. Prav tako se strelno orožje se ne bi smelo izvažati v države ali preko držav, ki prenosa niso odobrile. Pogajanja o pogodbi o trgovini z orožjem zajemajo vprašanja, ki so v izključni pristojnosti Unije, ker spadajo na področje uporabe skupne trgovinske politike in ker lahko sklepi pogodbe vplivajo na skupna pravila ali spremenijo njihovo področje uporabe. V sedanjih okoliščinah je priporočljivo pooblastiti države članice, da se v skladu z ustreznimi pogajalskimi smernicami pogajajo o tistih vprašanih pogodbe o trgovini z orožjem, ki so v izključni pristojnost Unije. To pooblastilo zato ne vključuje elementov pogodbe o trgovini z orožjem, ki so lahko v pristojnost Unije v okviru SZVP in se nanašajo na pravni red SZVP. 2012/0124 (NLE) Predlog SKLEP SVETA o pooblastitvi držav članic, da se na konferenci Združenih narodov o pogodbi o trgovini z orožjem (New York, od 2. do 27. julija 2012) pogajajo o vprašanjih, ki so v izključni pristojnosti Unije SVET EVROPSKE UNIJE JE – ob upoštevanju Pogodbe o delovanju Evropske unije in zlasti členov 2(1), 114(1), prvega pododstavka člena 207(4) ter člena 218(3) in (4) Pogodbe, ob upoštevanju predloga Komisije[1], ob upoštevanju naslednjega: (1) Generalna skupščina Združenih narodov je na svojem štiriinšestdesetem zasedanju sprejela resolucijo 64/48, v kateri je sklenila, da skliče konferenco Združenih narodov o pogodbi o trgovini z orožjem, ki se bo sestajala štiri tedne zapored leta 2012, na njej pa bi se oblikoval pravno zavezujoč instrument o najvišjih možnih skupnih mednarodnih standardih za prenos konvencionalnega orožja. Konferenca Združenih narodov o pogodbi o trgovini z orožjem bo potekala v New Yorku od 2. do 27. julija 2012. Cilj konference je pravno zavezujoča pogodba o trgovini z orožjem za odgovornejšo zakonito trgovino s konvencionalnim orožjem, kar bi dosegli z določitvijo visokih skupnih mednarodnih standardov za urejanje mednarodnega prenosa orožja ter odpravo neželenega in neodgovornega širjenja konvencionalnega orožja. (2) Predvidena pogodba bo verjetno določala ukrepe (na primer izvozna ali uvozna dovoljenja), ki spadajo na področje uporabe skupne trgovinske politike Unije. Ker Uredba Sveta (ES) št. 260/2009 z dne 26. februarja 2009 o skupnih pravilih za uvoz in Uredba Sveta (ES) št. 1061/2009 z dne 19. oktobra 2009 o skupnih pravilih za izvoz pooblaščata države članice, da omejijo uvoz in izvoz, med drugim zaradi javne varnosti in morale, je treba zagotoviti, da so ukrepi iz predvidene pogodbe v skladu s pogoji takih pooblastil. (3) Več pravnih aktov Evropske unije je bilo sprejetih z namenom olajšanja prenosa konvencionalnega orožja in odpravljanja ovir pri njegovem prenosu na notranjem trgu ali z namenom urejanja izvoza konvencionalnega orožja ali blaga z dvojno rabo v tretje države, vključno z naslednjimi akti: a) Direktivo Sveta 91/477/EGS z dne 18. junija 1991 o nadzoru nabave in posedovanja orožja; b) Direktivo Sveta 93/15/EGS z dne 5. aprila 1993 o usklajevanju določb v zvezi z dajanjem eksplozivov za civilno uporabo v promet in njihovim nadzorom, kakor je bila spremenjena; c) Direktivo 2009/43/ES Evropskega parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti; d) Uredbo (EU) št. 258/2012 Evropskega parlamenta in Sveta z dne 14. marca 2012 o izvajanju člena 10 Protokola Združenih narodov o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranem kriminalu (Protokol ZN o strelnem orožju), uvedbi izvoznih dovoljenj za strelno orožje, njegove sestavne dele in strelivo ter ukrepih glede njihovega uvoza in tranzita; e) Direktivo 2009/81/ES Evropskega parlamenta in Sveta z dne 13. julija 2009 o usklajevanju postopkov za oddajo nekaterih naročil gradenj, blaga in storitev, ki jih oddajo naročniki na področju obrambe in varnosti; in f) Uredbo Sveta (ES) št. 428/2009 z dne 5. maja 2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo. (4) Pravno zavezujoč instrument o najvišjih možnih skupnih mednarodnih standardih za prenos konvencionalnega orožja se nanaša na vprašanja, ki so v izključni pristojnosti Unije, ker spadajo na področje uporabe skupne trgovinske politike ali ker bi sklenitev pogodbe o trgovini z orožjem lahko vplivala na zgoraj navedena skupna pravila ali spremenila njihovo področje uporabe. (5) Izjemoma je treba pooblastiti države članice, da se pogajajo o tistih vprašanjih pogodbe o trgovini z orožjem, ki so v izključni pristojnosti Unije. (6) Ta sklep ne vključuje elementov pogodbe o trgovini z orožjem, ki so lahko v pristojnost Unije v okviru SZVP in se nanašajo na pravni red SZVP. SPREJEL NASLEDNJI SKLEP: Člen 1 Države članice se pooblašča, da se na konferenci Združenih narodov o pogodbi o trgovini z orožjem pogajajo o vprašanjih, ki so v izključni pristojnosti Unije. Države članice se med sabo uskladijo, pri tem pa imajo podporo predstavnikov Komisije in Evropske službe za zunanje delovanje, ki po potrebi tudi sodelujejo pri pogajanjih. Člen 2 Pogajanja potekajo v skladu s pogajalskimi smernicami iz Priloge. Člen 3 Ta sklep je naslovljen na države članice. V Bruslju, Za Svet Predsednik PRILOGA (1) Pogodba o trgovini z orožjem ne vključuje določb, ki bi državam članicam preprečevale, da uporabljajo naslednje akte: (a) Direktivo Sveta 91/477/EGS z dne 18. junija 1991 o nadzoru nabave in posedovanja orožja, kakor je bila spremenjena; (b) Direktivo Sveta 93/15/EGS z dne 5. aprila 1993 o usklajevanju določb v zvezi z dajanjem eksplozivov za civilno uporabo v promet in njihovim nadzorom, kakor je bila spremenjena; (c) Direktivo 2009/43/ES Evropskega Parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti, kakor je bila spremenjena; (d) Direktivo 2009/81/ES Evropskega parlamenta in Sveta z dne 13. julija 2009 o usklajevanju postopkov za oddajo nekaterih naročil gradenj, blaga in storitev, ki jih oddajo naročniki na področju obrambe in varnosti. (2) Pogodba o trgovini z orožjem ne vključuje določb, ki omejujejo prost pretok blaga, oseb, storitev in kapitala na notranjem trgu Unije, razen če je omejitev izrecno utemeljena na podlagi člena 346 Pogodbe o delovanju Evropske unije. (3) Vsi ukrepi, predvideni v pogodbi, ki omejujejo izvoz iz Unije ali uvoz vanjo ali tranzit prek ozemlja Unije, so združljivi z vsemi veljavnimi določbami prava Unije, zlasti z naslednjimi akti: (a) Uredbo Sveta (ES) št. 260/2009 z dne 26. februarja 2009 o skupnih pravilih za uvoz; (b) Uredbo Sveta (ES) št. 1061/2009 z dne 19. oktobra 2009 o skupnih pravilih za izvoz; (c) Uredbo (EU) št. 258/2012 Evropskega parlamenta in Sveta z dne 14. marca 2012 o izvajanju člena 10 Protokola Združenih narodov o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranem kriminalu (Protokol ZN o strelnem orožju), uvedbi izvoznih dovoljenj za strelno orožje, njegove sestavne dele in strelivo ter ukrepih glede njihovega uvoza in tranzita; in (d) Uredbo Sveta (ES) št. 428/2009 z dne 5. maja 2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo; (e) Direktivo 2009/43/ES Evropskega Parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti, kakor je bila spremenjena. (4) Pogodba o trgovini z orožjem vključuje določbe, ki Evropski uniji omogočajo, da postane pogodbenica pogodbe. [1] UL C , str. .